Musikken brager ud af højtalerne, da lastbilen kommer rullende ind på parkeringspladsen. Smilene breder sig under de hvide studenterhuer. For modsat alle andre afgangsklasser, så skal 3.C på Hasseris Gymnasium køre studenterkørsel i en ganske særlig studentervogn. Det er nemlig en fra klassen, der har bygget den. -	Jeg synes, den traditionelle gamle veteranbil af en studentervogn kunne trænge til lidt mere potentiale, siger 19-årige Freja Sofie Jensen, der, sammen med sin fætter, har bygget bilen. Fordeling af arbejdet Klassekammeraternes begejstring er da heller ikke til at skjule, da Freja Sofie Jensen byder velkommen i vognen, der emmer af luksus. - Den er bare mega fed, siger klassekammeraten Olivia Brix Baastrup. Det er Freja Sofie Jensens fætter Søren Søndergaard, der har stået for at skrue og bygge. Hun har stået for indretningen, og her har hun sørget for både opladerstik, puder, soundboks og fadølsanlæg. -	Vi har lædersæder hele vejen hen og selvfølgelig stripperstang i midten til den vilde dans, fortæller Freja Sofie Jensen. Se indslaget om studentervognen her: Og selvom det er Freja Sofie Jensen, der skal fejre studenterhuen mandag, så har Søren Søndergaards kræfter med studenterlastbilen ikke været spildt. Han har nemlig lastbilkørekort, og derfor har han fået æren af at køre de glade studenter rundt. -	Vi har bygget den, fordi vi synes, det er sjovt, siger han og fortsætter: - Og så selvfølgelig fordi Freja bliver student.
Den traditionelle studentervogn er byttet ud med en luksuslastbil. Freja Sofie Jensen har bygget sin helt egen - og noget særlige studentervogn.